Okresná prokuratúra Galanta 
Obrancov mieru 2, 924 29 Galanta 1

Sp. zn. : 3 Pv 454/13/2202	Galanta, 2.9.2013
EEČ : 2-17-262-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec dieťaťa XXXXX, nar. XXXXX, bytom u matky  XXXXX, nar.XXXXX trvale bytom XXXXX, XXXXX, hoci mu v zmysle zákona o rodine vyplýva povinnosť vyživovať svoje dieťa, k čomu bol zaviazaný rozsudkom	Okresného súdu Veľký Krtíš č. k. XXXXX zo dňa 5.10.2009 s právoplatnosťou zo dňa 14.10.2013 a to mesačne sumou 70,- Eur vždy do 25. dňa toho ktorého mesiaca vopred k rukám matky dieťaťa XXXXX, si túto svoju vyživovaciu povinnosť vo Svite a všade tam kde sa zdržiaval neplnil, čím mu za obdobie od mesiaca február 2012 do mesiaca jún 2013 vrátane vznikol dlh na výživnom vo výške 880,- Eur, pričom v roku 2012 uhradil na výživné v mesiacoch máj, jún, a september sumu po 70,- Eur, hoci bol v predchádzajúcich dvadsiatich štyroch mesiacoch za taký čin odsúdený rozsudkom Okresného súdu vo Veľkom Krtíši pod číslom konania XXXXX zo dňa 13.02.2012, právoplatným dňom 13.02.2012

lebo zanikla trestnosť činu

Odôvodnenie:
Vyšetrovateľ Okresného riaditeľstva  PZ Galanta, odbor kriminálnej polície sp. zn. ORPXXXXX zo dňa 26.06.2013 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1, ods. 3 písm. c)  Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia.

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou matky dieťaťa XXXXX, ako aj listinnými dôkazmi.  

 	Z podaného trestného oznámenia zo dňa 26.06.2013, ako aj z výsluchu oznamovateľky XXXXX v procesnom postavení svedka – poškodenej vyplýva, že obvinený si neplnil svoju vyživovaciu povinnosť na svoju dcéru XXXXX od mesiaca február 2012 do mesiaca júl 2013, hoci bol k plneniu svojej vyživovacej povinnosti zaviazaný rozsudkom Okresného súdu Veľký Krtíš č. k. XXXXX zo dňa 5.10.2009 s právoplatnosťou zo dňa 14.10.2013 a to mesačne sumou 70,- Eur vždy do 25. dňa toho ktorého mesiaca vopred k rukám matky dieťaťa. Celková suma nezaplateného výživného za uvedené obdobie je teda 880,- Eur. 

Obvinený XXXXX vo svojej výpovedi zo dňa 11.07.2013 uviedol, že si je vedomý svojej vyživovacej povinnosti a vie, že má dlh na výživnom voči svojej dcére. Ďalej obvinený dňa 9.8.2013 pri svojom výsluchu uviedol, že svoj dlh na výživnom vo výške 880,- Eur uhradil, k čomu priložil príslušný poštový poukaz zo dňa 8.8.2013 preukazujúci zaplatenie dlhu na výživnom vo výške 880,- Eur XXXXX. 

       Dňa 14.08.2013 bola vypočutá poškodená Naďa XXXXX, ktorá potvrdila, že obvinený svoj dlh na výživnom vo výške 880,- Eur dňa 8.8.2013 uhradil.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka